Papersnake/gushiwen huggingface dataset:
东坡真迹
方回（元代）

欧苏一代两文忠，赖是滁阳起醉翁。
谁欲儋州杀坡老，靖康战血鼓腥风。
四时宫词各一首 其三
许棐（宋代）

凉夜谁同玉簟眠，湘波冷浸一枝莲。君王不学中秋月，处处分身处处圆。
西湖春游
陆游（宋代）

灵隐前，天竺後，鬼削神剜作岩岫。
冷泉亭中一尊酒，一昌可敌千年寿。
清明後，上巳前，千红百紫争妖姘。
冬冬鼓声鞠场边，秋千一蹴如登仙。
人生得意须年少，白发茏锺空自笑。
君不见灞亭耐事故将军，醉尉怒诃如不闻。
和集贤相公摄事出郊
夏竦（宋代）

台衮承严祀，传呼出禁城。
扢坛将错事，总驷暂观耕。
盈止逾周颂，康哉叶舜赓。
满篝登大穟，首种达初萌。
行馌家为黍，要朋户捧罂。
川长应万耦，树密尽三荆。
有相神休茂，多欢国誉荣。
馀粮充近甸，遗秉富陪京，
碓罢春梁熟。机闲织素成。
休牛鸣笛起，会绩远灯明。
路有遗金在，村无吠犬惊。
熙熙难遍纪，徒仰泰阶平。
致爽轩
杜子更（宋代）

西邻东老总为虚，料想君家乐有馀。
白酒黄金都是幻，争如好客与收书。
送彭青老兼寄王民瞻
圭悴中（宋代）

芒鞋竹杖西出关，行尽千山与万山。黄尘乌帽不埋没，丹霞选佛非选官。

请君抬起幞头脚，向上犹有二四著。再拜更问王老师，老师规模难摸索。
金精山
孙协（宋代）

多病厌凡垢，思欲求道真。金精古福地，中有超世人。

驾言从之游，洗我千劫尘。洞门无扃锁，松竹四时春。

泉声散风韵，珩佩若有闻。九微何耀煜，百和方氤氲。

稽首愿乞灵，缥缈如相亲。至妙非言说，萧然清吾神。

大道本自然，一悟不在勤。逍遥此岩下，当自观其身。
偶成
金至元（清代）

愔愔庭馆不飞花，如幕垂杨一桁遮。自是今年春较晚，红阑才茁牡丹芽。
回波词
杨廷玉（唐代）

回波尔时廷玉，打獠取钱未足。

阿姑婆见作天子，傍人不得枨触。
过岩口分路入新化
谢廷柱（明代）

岩口东行入乱山，雪晴天气露千鬟。冈头麦陇青犹浅，树里溪流碧更弯。

使节有时经涧底，僧家随意住云间。寒宵偶托幽栖地，钟磬无声客梦閒。
绝市无糯旋挼青穗日熬以酿戏成
虞俦（宋代）

种秫无多望岁穰，无功何日果还乡。
尚无彭泽五十亩，安得谪仙三万场。
挼穗昔闻今始见，拨醅未熟且先尝。
今年太岁还非酉，惭愧邻家仅得浆。
老境
秦道然（清代）

天运日推迁，人生有大分。隆冬百虫蛰，分耳非为困。

老年精力衰，聪明安所骋。冥心了无怍，无怍乃无闷。
第一欲界飞空之音
佚名（隋代）

人道渺渺，仙道莽莽，
鬼道乐兮。当人生门。
仙道贵生，鬼道贵终。
仙道常自吉，鬼道常自凶。
高上清灵爽，悲歌朗太空。
唯愿仙道成，不愿人道穷。
北都泉曲府，中有万鬼群。
但欲遏人算，断绝人命门。
阿人歌洞章，以摄北罗酆，
束诵祅魔精，斩馘六鬼锋。
诸天气荡荡。我道日兴隆！
句
向子諲（宋代）

康庐山水雄，三峡又争长。
句 其十二
朱熹（宋代）

江山风月依然在，何日重来再盍簪。
偈颂一百二十三首
释崇岳（宋代）

有利无利，不离行市，
张公吃酒李公醉。伸脚打睡有来由，
才放醒醒成忌讳。非不非，
是不是。遇贵即贱，
遇贱即贵。狸奴白牯念摩诃，
祖师不会西来意。
将发永城留题李氏斋壁
贺铸（宋代）

匹马扁舟寄此身，可怜投老尚迷津。
黄尘是处随游子，明日相逢即故人。
东道琴樽能惜夜，西园花絮欲伤春。
分携後日匆匆去，灯火虹桥梦更频。
禅人并化主写真求赞
释正觉（宋代）

枯木形骸，野云踪迹。
照兮夜色月摩，默也潭空秋入。
三千界，露半身。
九万里，成一息。
随类应缘，何翅百亿。
寄梧守
陶弼（宋代）

川流八桂末，地势九疑余。
不惮勤酬唱，江通丙穴鱼。
琵琶仙 春江忆远，用白石老仙原韵
易顺鼎（清代）

猩片流桃，寄芳句不似，宫沟红叶。波路双桨停敲，蘋边坐清绝。

叶更在江南那处，想微雨画桥闻鴂。泪帕香销，歌桡事倦，来对花说。

漫催剪鹦嘴单衫，早闲过山城踏青节。休问半生春影，剩风前飞荚。

重梦到垂杨旧岸，有浣纱玉手如雪。羡煞溪里鸳鸯，白头无别。
蕃丙午冬分宜见公度簿公尊兄已而邂逅于宜春
赵蕃（宋代）

往别政当冬仲，今来再阅新凉。
簿事知君不短，啸归叹我何长。
杂赋
陆游（宋代）

海上鱼盐聚，烟中鸡犬声。
耕农叱牛去，醉叟策驴行。
歛薄民差乐，烽消盗略平。
悠然憩松下，我亦有幽情。
和曾令绰资政西湖见贻
韩维（宋代）

虎节尝三换，琳宫亦再来。
白添新鬓发，红识旧亭台。
酒为迎寒好，花应趁暖栽。
但愁衰谢意，未到已思回。
盛仲交苍润轩
欧大任（明代）

钟阜山南访隐沦，荫窗修竹四无邻。馆开招隐烟霞古，园为閒无笔札新。

三径每期羊仲赏，诸侯谁念马卿贫。飘飘知尔淩云气，老作公车奏赋人。
衡门
佚名（先秦）

衡门之下，可以栖迟。泌之洋洋，可以乐饥。
可其食鱼，必河之鲂？可其取妻，必齐之姜？
可其食鱼，必河之鲤？可其取妻，必宋之子？
赠郭相士
王炎（宋代）

两眼明如月，江湖度十春。
问谁当鼎贵，笑说未逢人。
送吴约卿西巡因讯张广平助甫
欧大任（明代）

金羁玉勒青骢马，绣衣直指称使者。蓟云满地朔风高，一杯酌别都亭下。

忆我逢君意气真，燕台杨柳尚残春。此日将军无揖客，此时丞相未留宾。

碣石旧宫成马厩，华阳高馆摧荆薪。君能置我门下走，怜是风尘肮脏人。

昨者按节过三辅，每称广平张助甫。鼎釜谁能廉洁如，文章更见风格古。

虽然惨澹违世情，独有芳馨在词圃。翩翩雄视百代前，骅骝局促心空苦。

俯仰乾坤又一时，万方王道正清夷。公卿喜上推贤疏，郡邑多传乐职诗。

君行再出赵魏间，揽辔应登马服山。澶渊西望黎阳渡，瓠子东障金堤关。

长途魍魉知相避，负弩前驱或一攀。怜才此去仍推毂，为我问讯憔悴颜。

冯唐归日逢停辇，肯荐云中魏尚还。
怀旧居
钱惟演（宋代）

武夷仙坛接里闾，琴堂水阁半凌虚。
竹林旧享铜盘食，门巷今容驷马车。
楚国大言登宋玉，汉家答诏用相如。
未知笳鼓归何日，空锁鱣庭春草疏。
寄中岳颛顼先生
张乔（唐代）

先生颛顼后，得道自何人。松柏卑于寿，儿孙老却身。

夜窗峰顶曙，寒涧洞中春。恋此逍遥境，云间不可亲。
再赋解嘲
朱熹（宋代）

宇宙一瞬息，人生等浮游。云何百年内，万变纷相酬。

颠倒不自知，旁观乃堪羞。拱揖尚虞夏，干戈到商周。

岂悟旷士怀，泛若不系舟。驷马谅弗视，名高非所求。

彼哉夸夺子，逝矣昆崙丘。褰裳绝冥外，天风舞云裘。
读王伯大都承奏疏
王迈（宋代）

朝犯雷霆暮即行，灶间老婢莫猜惊。
须知堂里饤头肉，不似山中野菜羹。
哭董彦孚
谢薖（宋代）

川流日夜去，逝者乃如此。平时所知人，强半今为鬼。

顷者哭子所，泪积垢未洗。宁知少日间，俄又哭董子。

忆昨招君谈，时维六月朏。君方以病告，一卧不复起。

启手无别言，恸哭长已矣。初君在童丱，警敏无与比。

读书五行下，大父尝窃喜。谓当寄门户，竟以韦布死。

死生事亦大，谁能独免耳。愿沾甘露味，倘悟无生理。
张倅生日以诗为寿
沈与求（宋代）

宿岁雕盘供五辛，充闾佳气已生春。俊游自合陪金马，英骨人犹记石麟。

别乘重分千里政，五湖追数十年身。知公隐德宜难老，鸠杖看扶法从臣。
答荆府樊山王以文草求订
王世贞（明代）

时自虹光倚少微，那无物色到渔矶。人从白马看如练，诗向黄梅拟受衣。

袖里泽兰愁信远，怀中荆璞怨工稀。亦知竹素千秋业，敬礼人间有是非。
次韵叔父夷仲送夏君玉赴零陵主簿
黄庭坚（宋代）

田窦堂上酒，未醉已变态。
何如东陵瓜，子母相钩带。
富贵席未暖，珠玉作灾怪。
茅茨虽长贫，终有懿亲在。
丈人困州县，短发余会撮。
居然枳棘栖，坐阅岁月代。
青云已迷津，浊酒未割爱。
簿领能无休，飣餖唤鱼菜。
羇旅苦地偏，江湖见天大。
万里一帆樯，长风可倚赖。
因行访幽禅，头陀烟雨外。
寄二弟时在白彪庄 其二
彭汝砺（宋代）

伊尹初耕野，儿宽自带经。故须聊假手，无或甚劳形。

曲曲水如带，峨峨山似屏。夜窗吟更老，不负读书声。
读杜集
张耒（宋代）

风雅不复兴，后来谁可数。
陵迟数百岁，天地实生甫。
假之虹与霓，照耀蟠肺腑。
夺其富贵乐，激使事言语。
遂令困饥寒，食粝衣挂缕。
幽忧勇愤怒，字字倒牛虎。
嘲词破万家，摧拉谁得御。
又如滔天水，决泄得神禹。
他人守一巧，为豆不能簠。
君独备飞奔，捷蹄兼骏羽。
飘萍竟终老，到死尚为旅。
高才遭委弃，谁不怨且怒。
君乎独此忘，所惜唐遗绪。
悲嗟痛祸乱，欲取彝伦叙。
天资自忠义，岂媚后人睹。
艰难得一职，言事竟龃龉。
此心耿可见，谁肯浪自苦。
鄙哉浅丈夫，夸己讪其主。
文章不知道，安得擅今古。
光焰万丈长，犹能伏韩愈。
游莆中麦斜岩 其一
郑善夫（明代）

陵坡回燠风，楸枰净如沐。戒言寻浩渺，聊以散沈郁。

况兹二月半，芳草萋以绿。青霞媚遥天，乌巾入殊俗。

嵚崎麦斜岩，幽人有高足。怀贤招艾轩，探真小樵谷。

世缘夙已断，碧岭不可辱。君看南昌尉，去去从所欲。
人情吟
邵雍（宋代）

古事参今事，今人乃古人。
只应情未浃，情浃自相亲。
阳春歌
顾野王（南北朝）

春草正芳菲，重楼启曙扉。银鞍侠客至，柘弹宛童归。

池前竹叶满，井上桃花飞。蓟门寒未歇，为断流黄机。
粤东诗与陈简亭同赋 其一
莫瞻菉（清代）

水浮天远望无涯，四季如春暖更加。荔子香生三伏雨，木棉红起半天霞。

宝行海鬼知均税，画艇珠娘号载花。比户槟榔堆满榼，便于享客当烹茶。
火后借居君子亭书事四绝呈粹翁
陈与义（宋代）

天公恶剧逐番新，赖是今年有主人。
君子亭中眠白昼，燕公楼上步青春。
梅花集句 其二
李龏（金朝）

封植何人考厥初，一枝价直万琼琚。未央宫里三千女，捲上朱帘总不如。
花鸭
杜甫（唐代）

花鸭无泥滓，阶前每缓行。
羽毛知独立，黑白太分明。
不觉群心妒，休牵众眼惊。
稻粱沾汝在，作意莫先鸣。
和施倅岁暮感怀
王庭圭（宋代）

野阔生愁兴，时危无定居。渊明伤倦鸟，张翰忆鲈鱼。

宦路风波恶，交情势利疏。谋生成龃龉，欲进复踌躇。

盗贼犹猖蹶，田园未垦锄。君王图治切，新下急贤书。
行歌
陆游（宋代）

孤村小市负薪歌，造物其如此老何？灵药已能驱疾竖，醇醪不用战悲魔。
蝶三首
李商隐（唐代）

初来小苑中，稍与琐闱通。远恐芳尘断，轻忧艳雪融。

只知防皓露，不觉逆尖风。回首双飞燕，乘时入绮栊。

长眉画了绣帘开，碧玉行收白玉台。

为问翠钗钗上凤，不知香颈为谁回。

寿阳公主嫁时妆，八字宫眉捧额黄。

见我佯羞频照影，不知身属冶游郎。
览武夷记
黄裳（宋代）

武夷山中十三子，邂逅相寻良有以。顷向上筵何事醉，一时谪在人间世。

八百年后还升真，武夷真君真主人。天台有籍安得知，不谒子骞谁与祈。

紫云中下龙潭雨，尤喜张仙好诗句。
赠别徐监观
白玉蟾（宋代）

晓来自点素馨汤，两朵莲花隔宿香。
夜醉至今犹未醒，荔枝取次对离觞。
次韵宁乡道中
释德洪（宋代）

夹道传呼部曲奔，遥知秋色动吟魂。黄柑绿橘平芜路，剩水残山夕照村。

似镜此心清自迥，如云往事去无痕。钟声有寺藏烟翠，忽见林间窈窕门。
句 其二
蒋静（宋代）

他日如寻隐君子，女山深处一孤坟。
题梅友吟稿二首 其二
萧立之（宋代）

出处间关似少陵，流离颠沛得诗成。一编窗下秋风夜，中有蜀江涛浪声。
万峰庵
黄登（宋代）

上到山巅晓色分，眼看残月待朝昕。
望迷四雇浑如海，立欲移朝只是云。
隐隐楼台平地见，行行钟磬半天闻。
举头顿觉青霄近，我欲乘风谒帝君。
唐州太守
李师中（宋代）

时属艰危应有系，天於名教岂无心。
大都狂贼终须灭，未杀忠臣祸不深。
太尉有灵朱泚败，中丞传旨禄山擒。
曾谁鼓舞康州事，儿女常情泪满襟。
灯下偶作前韵
裘万顷（宋代）

北风吹雨夜正寒，北窗吟诗舌欲乾。
千辛万苦浪如许，饭颗山欲谁著汝。
何如一尊随意倾，酒酣不问濁与清。
明朝纵有三尺雪，灞陵诗句无庸说。
林园即事寄舍弟紞
王维（唐代）

寓目一萧散。
销忧冀俄顷。
青草肃澄陂（一作波）。
白云移翠肃。
後沔（一作浦）通河渭。
前山包鄢郢。
松含风里声。
花对池中影。
地多齐後［疒贵］（一作疟）。
人带荆州瘿。
徒思赤笔书。
讵有丹砂井。
心悲常欲绝。
发乱不能整。
青簟日何长。
闲门昼方静。
颓思茅檐下。
弥伤好风景。
和宗秀才惠诗七首
廖行之（宋代）

千户侯封有国权，裁能姜韮当畦千。
如今谁是凄凉尉，却有新诗可手编。
耳鸣戏作
林希逸（宋代）

底事虚聪里，长闻风雨声。史尝云蚁斗，医却比蝉鸣。

老纵聋何惜，愁因聒易生。道书疑太诞，如磬是丹成。
春雪次韵 其二
李正民（宋代）

花犹吹六出，气已应三微。路破公车履，祥呈光禄衣。

乍疑鹇失素，稍怪鹭于飞。盘瓠空惊走，南方此瑞稀。
熙熙亭
汪任（宋代）

中天未复旧山河，春日同民强一过。
草草杯盘等闲置，愁多易觉醉颜酡。
浒以秋兰一盆为供
戴复古（宋代）

吾儿来侍侧，供我一秋兰。
萧然出尘姿，能禁风露寒。
移根自岩出，归我几案间。
养之以水石，副之以小山。
俨如对益友，朝夕共盘桓。
清香可呼吸，薰我老肺肝。
不过十数根，当作九畹看。
秋来久与立之不会辱诗见寄
王㒜（明代）

客途连日阻相从，信是高踪未易逢。深院棋声常寂寂，曲阶花影自重重。

才因分定生来拙，身为官閒老去慵。拟向良宵赊月色，清樽白下共移舼。
剪刀
徐夤（唐代）

宝持多用绣为囊，双日交加两鬓霜。金匣掠平花翡翠，

绿窗裁鬓锦鸳鸯。初栽连理枝犹短，误绾同心带不长。

欲制缊袍先把看，质非纨绮愧铦铓。
寒食
胡仲弓（宋代）

初过一百五，园林正好看。
梨花未全秃，梅子可带酸。
近世烟初禁，何人食肯寒。
东风犹作恶，谁念客衣单。
夜看月边行云
张镃（宋代）

众人看月爱月蝗，老夫看月爱云行。
青天澄霁月当夜，但有爽快无幽情。
今宵半月从西上，云向东移满虚旷。
初如玉镜插苍崖，次若银盘沉雪浪。
忽当浓处全收芒，星斗远近粲复藏。
须臾缺处还飞光，林宇高下且阴凉。
鲜飙飒飒吹我裳，恍然轻举凌空翔。
只缘中心无一事，始与世人看有异。
睡足閒居好滋味，投床径自齁齁地。
明夜月明来共醉，多情更看云装缀，
纵使无云亦休睡。
出滩赋滩石
徐鹿卿（宋代）

嵯峨聂都山，豫水兹发原。始者才滥觞，其流细涓涓。

东行介南野，章水西入焉。又东渐雄张，有州故名虔。

贡水远来赴，融合为赣川。当其初合时，泓渟匪为渊。

中通尺五流，玉虹卧蜿蜒。群山来左右，万石梗后前。

初疑牧群羊，忽讶堕飞鸢。伏犀状魁桀，浮雁影接联。

阿河阵敢死，赴浴池连钱。下者宛蹲踞，上者将腾骞。

或矫首欲斗，或宛留安眠。或退然深伏，露尖大如拳。

或竦然特起，俨立高齐肩。或两两为偶，或伍伍相连。

此有一席平，彼有万窍穿。齿齿漱寒冽，眼眼开青圆。

形模互驰骋，气势相吐吞。平坦十数丈，变怪纷百千。

顾盼不暇给，算数畴能殚。天公轰震霆，力士推雷门。

上下相舂撞，对语不得闻。众滩角巇崄，四滩独称尊。

其一曰天柱，竖立如登天。幽深下无际，涡盘矗回旋。

其下为舞索，风索飞翩翩。绝流迤而东，蛇蚓相萦牵。

大了与惶恐，殆见伯仲间。轻駃疾于箭，号怒沸若煎。

下此得安流，衽席过舟船。我生苦萍梗，薄宦游梅关。

三载两经过，每过心为寒。酹酒问长江，胚胎始何年。

胡不事夷易，而乐从崄难。江神信灵异，恍惚若有言。

吾来卜居此，肇自开混元。清兮伏尘滓，介如抱刚坚。

一片朝宗心，万折无变迁。所乐在兼济，未始间愚贤。

征人闹憧憧，鹢首浮翩翩。吾力所能任，登岸常相先。

虽然有触齧，自取非吾愆。清献昔疏剔，不露斧凿痕。

至今虎城下，滚滚流遗恩。坡仙逐海南，为世所弃捐。

风帆一叶身，诗句万口传。滩石本非崄，人自以崄看。

委蛇曲折间，道径自平平。子行但由中，坎窞居其边。

子舟要适平，轻重防其偏。乘流亦良便，避碍须达权。

五湖莹如镜，瞬息风涛掀。嬉笑或藏怒，至爱存笞鞭。

滩石信非崄，崄处却万全。我闻说是义，心思俱豁然。

一笑过滩去，落照衔山前。
谕戒书役口号 其四
吴性诚（清代）

煌煌府帖速传呼，白叟黄童一例拘。火失城门鱼已烂，榛收谷口蕙先枯。

公庭未到心情乱，讼牍才消儋石无。兹惠我惭民父母，尔曹何事嚇乡愚。
七月二十一日重过赣滩十绝句 其一
徐鹿卿（宋代）

矫矫雄张虎欲奔，低低蹲伏雁成群。丁宁莫碍行舟过，唤作长生万石君。
绝句六十四首 其二十八
张伯端（宋代）

契论经歌讲至真，不将火候著于文。要知口诀通玄处，须共神仙子细论。
空碧亭 其四
陈樵（元代）

星河水镜自徘徊，白石清泉是镜台。人道月从亭下出，我疑空入土中来。

崖阴水色浓如染，风里波纹熨不开。一碧是天还是水，池头凉夜碧如苔。
晚步宣华旧苑
范成大（宋代）

乔木如山废苑西，古沟疏水静鸣池。
吏兵窸窸番更後，楼阁崔嵬欲暝时。
有露冷萤犹照草，无风惊雀自迁枝。
归来更了程书债，目眚昏花烛穗垂。
诗偈 其六十五
庞蕴（唐代）

斋须实相斋，戒须实相戒。有相持斋戒，到头归败坏。

败坏属无常，从何免三界。
任氏园二咏·舫斋
王灼（宋代）

平生江海志，烟雨一莎衣。
挂帆恨不早，白首心事违。
作斋跨幽塘，想像未觉非。
时倾半樽绿，自钓尺鲤肥。
芦花卧秋风，柳带摇春晖。
寄言宣城守，何必天际归。
送直阁刘郎中知平江府
沈继祖（明代）

星郎星使两俱优，三辅黄图帝选侯。
万里登沪超弱水，一轮有月照苏州。
刀飞雪缕夸鲈脍，云作奇峰簇虎丘。
太守能书传宝帖，洞庭应寄杼千头。
次钱文伯题云林诗韵
沈应（明代）

红叶桥边草舍低，半滩斜照水平溪。
旧时曾记求诗过，疏雨桐花幽鸟啼。
和晚花
梅尧臣（宋代）

春花莫厌早，秋草莫厌迟。
各不相羡慕，荣楁乃系时。
芙蓉东篱英，虽晚亦自宜。
霜前给给开，霜後差差萎。
深处有孤萼，寒月尚见披。
野蜂徒爱香，冻翼不能支。
抱枝无力去，悯然见恩私。
感旧纱帽
白居易（唐代）

昔君乌纱帽，赠我白头翁。帽今在顶上，君已归泉中。

物故犹堪用，人亡不可逢。岐山今夜月，坟树正秋风。
凤栖梧·绿暗红稀春已暮
葛长庚（宋代）

绿暗红稀春已暮，燕子衔泥，飞入垂杨处。柳絮欲停风不住，杜鹃声里山无数。
竹杖芒鞋无定据，穿过溪南，独木横桥路。樵子渔师来又去，一川风月谁为主。
蝶恋花
洪咨夔（宋代）

画斛黄花寒更好。人爱花繁，却被花催老。旧恨新愁谁酝造。带围暗减知多少。

开眼万般浑是恼。只仗微醺，假寐宽怀抱。隔屋愁眉春思早。数声啼破池塘草。
岱宗谏议谪镇远（时有星变）
廖希颜（明代）

明堂再续周王礼，宣室能容贾谊狂。
亢世有人还谏草，清时怜汝独遐荒。
龙吟镇泽千峰雨，雁度偏桥八月霜。
去住天涯各何意，长星犹在太微傍。
桥陵诗三十韵因呈县内诸官
杜甫（唐代）

先帝昔晏驾，兹山朝百灵。崇冈拥象设，沃野开天庭。
即事壮重险，论功超五丁。坡陀因厚地，却略罗峻屏。
云阙虚冉冉，风松肃泠泠。石门霜露白，玉殿莓苔青。
宫女晚知曙，祠官朝见星。空梁簇画戟，阴井敲铜瓶。
中使日夜继，惟王心不宁。岂徒恤备享，尚谓求无形。
孝理敦国政，神凝推道经。瑞芝产庙柱，好鸟鸣岩扃。
高岳前嵂崒，洪河左滢濙。金城蓄峻址，沙苑交回汀。
永与奥区固，川原纷眇冥。居然赤县立，台榭争岧亭。
官属果称是，声华真可听。王刘美竹润，裴李春兰馨。
郑氏才振古，啖侯笔不停。遣辞必中律，利物常发硎。
绮绣相展转，琳琅愈青荧。侧闻鲁恭化，秉德崔瑗铭。
太史候凫影，王乔随鹤翎。朝仪限霄汉，容思回林坰。
坎轲辞下杜，飘飖陵浊泾。诸生旧短褐，旅泛一浮萍。
荒岁儿女瘦，暮途涕泗零。主人念老马，廨署容秋萤。
流寓理岂惬，穷愁醉未醒。何当摆俗累，浩荡乘沧溟。
读易
邹浩（宋代）

时时飞雨作清凉，六月南方似北方。阁上独居无一事，韦编聊复到羲皇。
白发吟
杜荀鹤（唐代）

一茎两茎初似丝，不妨惊度少年时。几人乱世得及此，

今我满头何足悲。九转灵丹那胜酒，五音清乐未如诗。

家山苍翠万馀尺，藜杖楮冠输老儿。
山中老人送蕙花山荷叶因成长句
张侃（宋代）

山中老人久不见，忽然遇我清溪滨。手把幽蕙数十本，清香袭袭侵衣巾。

向来我曾著数语，定是久闇蛛蝥尘。老人详说种蕙法，泥酥沙软水力平。

乱山深处少人迹，敛藏不耀席上珍。即今得登君子堂，蔼然能被天地仁。

小盆别种山荷叶，种时近水开晚春。青青之色亭亭立，似与巴豆为弟兄。

不然太华山头种，小变厥初翻样新。草木至微同是性，出处一异亏本真。

老人前身恐是郭，随缘衣饭甘淡泊。尔雅读书吾未能，聊为老人书大略。
倦绣
范成大（宋代）

猧儿弄煖缘阶走，花气薰人浓似酒。困来如醉复如愁，不管低鬟钗燕溜。

无端心绪向天涯，想见樯竿幡脚斜。槐阴忽到帘旌上，迟却寻常一线花。
鸳鸯篇
李德裕（唐代）

君不见昔时同心人，化作鸳鸯鸟。和鸣一夕不暂离，

交颈千年尚为少。二月草菲菲，山樱花未稀。金塘风日好，

何处不相依。既逢解佩游女，更值凌波宓妃。精光摇翠盖，

丽色映珠玑。双影相伴，双心莫违。淹留碧沙上，

荡漾洗红衣。春光兮宛转，嬉游兮未反。宿莫近天泉池，

飞莫近长洲苑。尔愿欢爱不相忘，须去人间罗网远。

南有潇湘洲，且为千里游。洞庭无苦寒，沅江多碧流。

昔为薄命妾，无日不含愁。今为水中鸟，颉颃自相求。

洛阳女儿在青阁，二月罗衣轻更薄。金泥文彩未足珍，

画作鸳鸯始堪著。亦有少妇破瓜年，春闺无伴独婵娟。

夜夜学织连枝锦，织作鸳鸯人共怜。悠悠湘水滨，

清浅漾初蘋.菖花发艳无人识，江柳逶迤空自春。

唯怜独鹤依琴曲，更念孤鸾隐镜尘。愿作鸳鸯被，

长覆有情人。
立冬节斋宿竹宫悼姚高士
程公许（宋代）

认取太虚无一物，本无幻翳况空花。
桃椎思邈还知否，佳传宁无良史家。
高宗郊祀前庙朝享太庙三十首
真宗（宋代）

熙事既成，嘉笾告严。
洋洋来临，蔼蔼布列。
配帝其功，在天对越。
允集丛釐，万邦和悦。
恭奉皇太后南巡回銮之作
弘历（清代）

凊温序乍更春夏，往返程将历六千。法祖娱亲殷念遂，省方问六惠心宣。

所期赤县足衣食，颇虑南邦尚管弦。百岁脩和匪易致，勤思保泰益钦旃。
仪真雍生见和因再用韵兼怀仪真
刘宰（宋代）

北观凭栏望，西桥信马行。
朋从有名胜，风物正凄清。
乱定人烟改，春回草木荣。
遥怜旧游处，坏壁暗题名。
马迹怀南土
毛奇龄（清代）

越王山下赋离群，英布城前看落云。岁暮他乡还作客，春来何处不思君。

天开婺女摇晴翠，水满康郎漾夕曛。阳雁欲归愁未得，几回哀响梦中闻。
大孤山
洪咨夔（宋代）

汹长江其迅流，岿杰石乎中峙。送两目兮双帆，有美人兮千里。
减字木兰花（太守移具饯行县偶作）
洪适（宋代）

使君情素。念我明朝行县去。一醉相留。和气欢声到小楼。

暂时醉北。莫唱渭城朝雨曲。此去农郊。收拾童儿五衤夸谣。
芙蓉
陈与义（宋代）

白发飘萧一病翁，暮年身世药瓢中。
芙蓉墙外垂垂发，九月凭栏未怯风。
长乐宴遣贡士
黄裳（宋代）

贤能书扣九天门，安用区区更问津。周室笙歌声调古，孔庭诗礼指归新。

吟窥清璧还为侣，笑谢寒斋已作宾。烝我时髦尤利市，使君元是夺标人。
德相所示论书聊复戏酬
沈辽（宋代）

野舍老馀生，雅尚今已惬。不逃世忧患，馀事寄巾蹀。

行寻青山转，坐对青山叠。欲随白云去，傥与幽人接。

盘桓太清洞，怅望长江艓。昔时古锦囊，今还白羽箑。

不复叔夜煅，真得孙登摄。九华一枯藜，青溪一孤楫。

得丧苟自达，死生安足惵。朱颜久不驻，白发何为镊。

群物自流转，吾生寄天燮。德相屡相过，老夫宁足蹑。

由来废井水，不如长剑铗。往往论书法，轩轩两目睫。

中郎石经在，元常表军捷。汉魏多传人，至宋有遗帖。

唐室初最盛，渐衰自中叶。欧虞缅谁嗣，颜柳何足躐。

篆籀昔难工，草圣谁敢辄。巨山作散隶，雄古掀龙鬣。

贞观喜飞白，凌厉腾春蝶。岂特豁神观，直可祛鬼魇。

古人有所寓，天性难必协。所志有小大，其材有勇怯。

或惮懦文雅，或轩昂豪侠。或转战鞍马，或驱驰弋猎。

或发于止谏，或得于讼牒。或奋夺床陛，或造成械槢。

或为神所追，或自执所劫。或醉以贾祸，或诈以行谍。

或习于娱乐，或劳于呿嗋。有灿如文锦，有劲如金梜。

有倚如戈锋，有点如山嶪。有驶或如波，有媚或如靥。

或腾如烟霏，或落如鸟跕。渊妙欲飞动，拙恶愧偏擪。

当寝或不寐，当昼亦忘馌。有誉终甚微，或毁则群嗫。

为功有不至，考古安能厌。十年幸能就，万金毫岂浥。

金玉敷卷轴，龙蛇閟箱笈。是惟小夫技，宁当丈夫业。

譬如论唐虞，何曾道郇叶。如君负高识，于此何足挟。

一战虽未霸，遐心岂即怗。朝廷方洽熙，四夷皆远慑。

坐复洮河地，直捣幽燕胁。朝夕奏奇功，群儒争鼓箧。

太平任文治，战血何烦喋。道德以为宇，威武以为堞。

岂比叔孙生，杂用随何颊。吾衰何可道，不死同原涉。
请行新桥
释慧开（宋代）

云根架就笑谈中，凡圣召集一路通。
个个脚跟亲蹈著，人人足下起清风。
不似天台滑石，半巇半嶮。
胜如赵州略彴，度马度驴，
虽然欲行千里，要知一步为初。
从兹不用步题柱，来往都乘驷马车。
张守唱和红字韵诗八首
刘子翚（宋代）

断虹明晚井，烟霭半随风。
岸柳霜收绿，庭榴日贷红。
酒酣肠有海，棋战手兴戎。
赓唱逢勍敌，方知比兴功。
次韵孙温叟求芍药二首 其二
赵蕃（宋代）

送花政自从人乞，名品安能择是非。风雨连朝更工厄，便应红尽绿垂衣。
颂古一百首 其三十一
释智愚（宋代）

不落因果，突出野狐。人心似铁，官法如炉。不昧因果，得脱野狐。

顶上无骨，颔下有须。
送从子令宪西归
魏了翁（宋代）

自尔南来岁再周，新功培养气扬休。
且留数月须多益，归妹愆期母所忧。
过泖
释居简（宋代）

问骨水驿夜迢迢，泖阔风微水不摇。船似井莲花叶小，不禁吹鬓冷萧萧。
黄鹂绕碧树 冬夜观剧感旧
陈维崧（清代）

燠馆风帘软，红槽榨酒，冬宵温煦。筝琶狎宴，是延秋杂爨，华清全部。

一声入破，乍催醒、庭花无数。蓦提起、年少疏狂踪迹，许多情绪。

记得江南燕乳。杏花村、绿杨才絮。恁时节、惯量珠买笑，醵锦酬舞。

落拓半生好梦。风和雨、都吹去。可怜白发重经，酒旗戏鼓。
长相思 寄孟端夫子
王凤娴（明代）

桃花飘。杏花飘。争奈王孙去路遥。谁将眉黛描。

莺语娇。燕语娇。昼永闲庭锁寂寥。此时魂暗消。
麻姑山
晏殊（宋代）

昔年权暂领军城，静爱仙山咏过春。
天下云车曾祖驾，城中鳌海几生尘。
明知绿发升真籍，堪笑苍颜预宪臣。
我若粗成忠国事，赤松曾羡汉迁人。
鉴轩
邵輶（宋代）

池光开净镜，山影展修眉。
石冷映碧色，烟轻生翠漪。
乞湖思贺监，观水咏宣尼。
照坐心神莹，徜徉殊复奇。
赵资政园梅篆
楼钥（宋代）

小径回环里许长，寒梅森列间疎篁。
路如古茧萦缪篆，身似轻烟缭印香。
九折坂中经蜀险，八盘岭上趁朝忙。
归来游戏通幽处，笑看危途九太行。
和颖上人南徐十咏其二北固山
梅尧臣（宋代）

山势自北来，高城倚为固。
当时偶登临，迩者遂沦误。
微云思作雨，古树尝沾露。
今非恃险艰，草木藏狐兔。
夏日双树园閒居檃括昔人成语作十绝句 其九
胡应麟（明代）

庭花昼合围，松竹蔽行道。淡面邀缁流，相对豁怀抱。
赋得白云起封中（一作许康佐诗）
张嗣初（宋代）

英英白云起，呈瑞出封中。表圣宁因地，逢时岂待风。

浮光弥皎洁，流影更冲融。自叶尧年美，谁云汉日同。

金泥光乍掩，玉检气潜通。欲与非烟并，亭亭不散空。
一寸金 赏雪
佚名（元代）

暮鸿嘹唳。更晚来地籁，阴风齐起。造作严凝，同云黯黯，四海玉起呈端。

妆点万家清景，普绽琼花鲜丽。最好是，命诗朋，纸帐围炉沉醉。

吟缀。搜佳制，竹外清香，金蕾喷新蕊。似糁银沙，或为粉蝶，高下乱飞空里。

庆知太平，先兆阴阳和矣。这玄理，遇子猷，同赏江天真味。
渔家傲·十一月都城居暖阁
欧阳玄（元代）

十一月都城居暖阁。吴中雪纸明如垩。锦帐豪家深夜酌。金鸡喔。东家撒雪西家噱。纤指柔长宫线弱。阳回九九官冰凿。尽道今冬冰不薄。都人乐。官家喜受新年朔。
采蕺 其一
王十朋（宋代）

陟彼越山，言采其蕺。我思古人，中心悒悒。维国有耻，吴弗遑粒。

胆于坐隅，霸勋以集。
依韵和刁经臣读李卫公平泉山居诗碑有感
梅尧臣（宋代）

当时植珍木，岂是昧前规。
废宅长春草，故山存旧碑。
已嗟良璧毁，安识古松姿。
叔子每怀慕，此心空自知。
腊月二十八日与知宗提举分岁郡中啜茶于北楼赏梅于忠献堂知宗即席有诗次韵并简提舶
王十朋（宋代）

老病踰年卧晋江，耽诗性癖未能降。园林牢落梅经眼，岁月峥嵘酒满缸。

堂上焚香敬勋德，楼头回首念家乡。黄柑未拜萧嵩赐，乡味分珍谩一双。
挽张素臣先生逝
王抱承（清代）

古来称君子，不于温饱中。举世莫之爱，天亦固其穷。

然后见言行，可以为世风。谁为后来者，素心推我翁。

结庐虽人境，杳然闭闲宫。一函义文经，抱以究始终。

我来永诀时，犹提主敬功。惜哉我翁去，萧然闾巷空。

负翁日已多，永矢爱吾躬。
锦缠道 题冼玉清教授海天踯躅图，图绘杜鹃
杨玉衔（清代）

照水明霞，薰染暮山初透。杜鹃啼血流丹咮。谁栽南国调鹦豆。

误认红桑，浅到沧瀛后。

向郊原讨春，春醲如酒。泪盈盈、紫殷离袖。正路歧、踯躅斜阳候。

甘泉火通，见说蕃胡狩。
题山水小幅二首 其一
曹家达（清代）

清川带长薄，斜景落空山。林暗归樵语，江明独鸟还。

愿求栖影处，难得此心閒。渐见炊烟冱，萧萧芦荻湾。
沙阳
李纲（宋代）

沙阳虽僻左，风土冠闽城。谁知乱山里，有此膏壤平。

邑屋号华丽，溪山倍澄明。七峰转月色，十里无滩声。

民俗素康阜，士夫多俊英。食饶鱼稻美，荫有松竹清。

筦库职易办，尘劳念尤轻。萧然飘泊迹，忘此羁旅情。

忽忽岁改律，欣欣木向荣。何当脱拘缚，春亩得躬耕。
寄成都甘露舒大师
赵抃（宋代）

惟人固有东西迹，于道岂分南北途。来往从师多饮德，只应甘露是醍醐。
故邕管安抚李思永挽章三首
曹彦约（宋代）

发廪宁忧岁，防边不待秋。
古为汉循吏，今说李成州。
劲气横关陇，神光射斗牛。
竹林天下士，一第可无求。
换骨骰 赠道友王十四郎
王哲（金朝）

一斩红崖，按阔狭、方能及丈。横染架、细如＊杖。在中间，谁做下，柴窝圆样。被拉浪。里面把龟儿放。也兀底。拟欲前行，恐失脚、怎生敢向。退后来、全无抵当。谩摇头。空摆尾，万般惆怅。转悒怏。和壳＊儿软胀。也兀底。
董给事知洪州
杨亿（宋代）

豫章南国一都会，夕拜东臺最上流。
捧诏暂辞青锁闼，携家便泛木兰舟。
褰帷听讼民谣洽，解榻延宾主礼优。
祇恐徵黄在朝暮，西山灵药未容求。
次韵沈漕寄和题碧云亭之作
吴芾（宋代）

昔日危亭迹已陈，我来聊试运风斤。
断垣无复生青划，旧观依然耸碧云。
千里江山檐下见，一天星斗坐中分。
他时有客来登览，应记当年老使君。
诚上人试手游方二首 其二
释德洪（宋代）

迹要风蝉蜕壳，道愧泥龟六藏。面上唾痕莫拭，自然知见含香。
寓意
龙燮（清代）

长门夜坐倚薰笼，不惜挥金买赋工。老去婕妤谁记忆，祇携纨扇立秋风。
题王使君片石
顾非熊（唐代）

势似孤峰一片成，坐来疑有白云生。

主人莫怪殷勤看，远客长怀旧隐情。
感叹时事 其一
王迈（宋代）

十家生聚九无聊，鸡犬惊惶避使轺。昔日青苗犹出镪，如今俵纸作青苗。
偶然二首
白居易（唐代）

楚怀邪乱灵均直，放弃合宜何恻恻。汉文明圣贾生贤，

谪向长沙堪叹息。人事多端何足怪，天文至信犹差忒。

月离于毕合滂沱，有时不雨何能测。

火发城头鱼水里，救火竭池鱼失水。乖龙藏在牛领中，

雷击龙来牛枉死。人道蓍神龟骨灵，试卜鱼牛那至此。

六十四卦七十钻，毕竟不能知所以。
秋日游圭峰
唐元楫（明代）

选胜圭峰去，芒鞋步步幽。云开诸壑出，瀑落众溪流。

霜菊寒堪把，乔松老未休。逢僧话半日，不负九秋游。
将为鄞江之游先寄正仲三首
舒岳祥（宋代）

水涨苔梳发，风晴麦漾须。
茶香度深竹，灯影射平芜。
岁月江流驶，乾坤客枕孤。
鄞乡风物好，莼菜出湘湖。
灵隐寺
宋之问（唐代）

鹫岭郁岧峣，龙宫锁寂寥。
楼观沧海日，门对浙江潮。
桂子月中落，天香云外飘。
扪萝登塔远，刳木取泉遥。
霜薄花更发，冰轻叶未凋。
夙龄尚遐异，搜对涤烦嚣。
待入天台路，看余度石桥。
逢伯氏旧鹤代赋
王洋（宋代）

引啄苔池浴素翎，野田人远见精刘。
羽翰未到青霄路，料汝犹能忆故人。
新制绫袄成感而有咏
白居易（唐代）

水波文袄造新成，绫软绵匀温复轻。
晨兴好拥向阳坐，晚出宜披踏雪行。
鹤氅毳疏无实事，木棉花冷得虚名。
宴安往往叹侵夜，卧稳昏昏睡到明。
百姓多寒无可救，一身独暖亦何情！
心中为念农桑苦，耳里如闻饥冻声。
争得大裘长万丈，与君都盖洛阳城！
次韵赵丞相海鸣 其一
李光（宋代）

幽人一枕梦魂清，风鼓寒潮夜有声。海色天容本澄静，年来应为不平鸣。
得节二首
姜特立（宋代）

年登八秩少三春，鼻祖功名事不伦。
红旆碧油非本意，绿蓑青笠是前身。
赏牡丹
谢枋得（宋代）

兰佩蓉裳骨相寒，山中何日鼎成丹。
春深富贵花如此，一笑尊前醉眼看。
送王茂大之闽盐运
温纯（明代）

一麾十载浪难平，此去安流万里行。尽日关心盐铁论，几时回首凤皇城。

葵榴满路风烟好，李郭同舟藻思生。九曲河流终到海，飞腾蚤慰故人情。
闻柝
冯惟敏（明代）

野柝鸣沙岸，渔灯照白波。
凄凄风不定，隐隐夜如何。
历乱乡心碎，依微客梦多。
江声还自击，展转动悲歌。
呈万菴十章·脱胎
白玉蟾（宋代）

青天白日一声雷，撒手悬崖了圣胎。
有眼如盲光烁烁，无绳似缚笑咍咍。
黄金殿下千株柳，碧玉堂前万树梅。
辜负鸳帏人寂寞，秦楼宴罢盍归来。
华顶道者
项斯（唐代）

仙人掌中住，生有上天期。已废烧丹处，犹多种杏时。

养龙于浅水，寄鹤在高枝。得道复无事，相逢尽日棋。
拟寒山寺 其九十二
释怀深（宋代）

贪嗔汝镬汤，愚痴汝地狱。剑树及刀山，汝心皆具足。

要以智慧水，洗此无明毒。凡圣路无多，正如手翻覆。
赋祝次仲八景·渔村晚照
刘学箕（宋代）

轻蓑著篷背，日暮渔者还。
新月印浅水，夕阳生乱山。
谁歌采菱词，隐隐过前湾。
行春辞三首
陈造（宋代）

讼牒兮纠纷，榜檛兮未全闲。
色不形兮意孚，每厚颜於曩贤。
揖父兄兮使前，尚笑语之怡然。
道菽粟兮卒岁，审里闾之相安。
食三鬴兮绔襦，悼单枵於昔年。
我酒旨而希可茹兮，属餍兮共此柈觞。
一行而三谢兮，起且坐而諠繁。
归目送而扶路兮，予亦倦踞而假僧毡。
画墁堂夜坐
谭莹（清代）

庭空半残月，萤火入凉烟。竹柏影成画，香花心悟禅。

倦游疑隔世，多故逼中年。静境无人共，支琴独未眠。
绍兴以后蜡祭四十二首 亚、终献用《庆安》。
郊庙朝会歌辞（宋代）

歌磬胪驩，膋萧激香。飙御奄留，申以贰觞。相与震澹，告灵其醉。

庶几听之，成我熙事。
贺徐提管可大得子
何梦桂（宋代）

四十生儿得宁馨，试教啼看是真英。
五文凤自云间落，一角麟真天上生。
积善家应长孙子，读书种定作公卿。
他年大耋还推子，谩道同年我是兄。
寄刘凝远峦四首 其二
赵蕃（宋代）

曾因下座识元龙，深觊归途得款从。顾我殊非黄叔度，多君不愧郭林宗。
北固一首
黄省曾（明代）

北固转南川，丹徒挹紫莲。柳风含画鹢，芳草接长天。

客尽黄金橐，魂消宋玉篇。故乡回首忆，明月送清弦。
法华寺
黄元弼（清代）

旧时书舍几经迁，翠柏修篁引客怜。人去蝶回浑是梦，僧归花落已多年。

茶厨不认避烟鹤，竹径犹存映月川。一片红尘何处洗，南华此日有新篇。
寄岳季坚诗客计筹山杜丹丘洪碧海
袁华（明代）

床头有酒未为贫，汗漫山林一散人。巳过丹丘期洗髓，还从碧海看扬尘。

楼开千嶂云霞曙，泉落双溪草树春。何日相从问真诀，绿阴深处岸乌巾。
采石
章甫（宋代）

江行十日风打头，采江石边还小留。
龙宫煌煌俯湍流，抠衣再拜忻神庥。
出门迳作萧寺游，危亭缥缈临金牛。
江南江北苍烟收，日落未落双蛾愁。
尚书丽句世罕俦，惜哉度曲无歌喉。
折梅置酒斋堂幽，黄冠不饮空夷犹。
野僧举觞横青眸，更得大斗偿香羞。
兴阑山下却登舟，使君爱客方绸缪。
夜深杖藜吊荒丘，列炬照野经塍沟。
居人窃视声吚嚘，好事从来无与侔。
促坐款语相答酬，伤今怀古风飕飗。
泊渚高吟聊写忧，然犀照怪知何求。
醉狂夜披紫绮裘，骑鲸入海穷冥搜。
圣贤寂寞江悠悠，人在天地真蜉蝣。
况我此身如赘疣，从公行善臭味投。
有酒如川容拍浮，但愿早登黄鹤楼。
痛饮浩歌更劝酬，一吊祢衡鹦鹉洲。
访周沆郭忱
贺铸（宋代）

前日去薄官，驱车望城阙。
情亲周与郭，契阔多年别。
征袍未及解，径造郊扉谒。
存问审安娱，芝眉尉怀渴。
家饱具羹炙，笑我犹饕餮。
野色夜苍茫，松阴步微月。
悲风应长啸，洒面若冰雪。
狭室烛花青，坏炉拥驼褐。
欢呼讲旧好，邻梦憎惊聒。
念昔初冠年，朋从事颠蹶。
忽忽一回首，身志成老拙。
居诸信遄迈，又值阳生节。
春物行可期，良游须屡结。
妇家酒醅美，升斗容丐辍。
斟酌挹东君，手选时芳折。
樽前有余乐，身外无所切。
欲寻玉清路，难访金丹诀。
修短三万朝，黄尘共埋灭。
赋得翠壁苍崖晚更奇
林启东（清代）

峭壁悬崖外，幽人此问奇。丹黄秋更老，苍翠晚偏宜。

携屐高吟处，扶筇小立时。螺鬟凉雨瘦，鸦背夕阳迟。

暮霭开生面，遥岚灿列眉。苔深留点缀，藤古衬迷离。

淡冶春容换，微茫暝色移。豪情怀伯纪，重和幔亭诗。
江上观野烧
李之世（明代）

黑云叆叇天模糊，火龙衔烛照幽衢。却讶蚩尤喷紫雾，翻疑鲛室弄明珠。

卓起弥天锦步障，撒开大地红氍毹。螺髻新妆初洗黛，峨眉淡晕亦施朱。

映日扶桑高万丈，红楼十二遥相向。浮来金海漾荣光，影入银河添新浪。

惊起天鸡五夜啼，银蟾半落玉绳低。江静老骊眠不稳，露寒惊鹊夜难栖。

带陇连岗同一色，此时目断思乡客。渔火疑萤望不分，空月如霜照愈白。

沙雁嘹嘹向夜鸣，舟人火里认山城。残叶原头捲欲尽，湿云洞口烧无声。

孤蓬飘荡无南北，可似游人江上迹。已将凉燠付浮烟，还悟生身同火宅。

浩劫炎炎烬亦寒，世界应同幻影观。侵晓推篷试一望，青山依旧郁巑岏。
次韵赵克勤吏部六首
刘克庄（宋代）

忆昔承明共直庐，而今寂寞赋闲居。
戴花社里聊容我，起草台边可欠渠。
闻蝉十二韵
许棠（唐代）

造化生微物，常能应候鸣。初离何处树，又发去年声。

未蜕唯愁何，才飞似解惊。闻来邻海徼，恨起过边城。

骚屑随风远，悠扬类雪轻。报秋凉渐至，嘶月思偏清。

互默疑相答，微摇似欲行。繁音人已厌，朽壳蚁犹争。

朝士严冠饰，宫嫔逞鬓名。乱依西日噪，多引北归情。

筱露凝潜吸，蛛丝忽迸萦。此时吟立者，不觉万愁生。
巨灵迹
王履（宋代）

掌形虽谬是天成，足迹镌来益可憎。
真忘恼人禁不得，步将林里听松声。
送熊主簿
刘克庄（宋代）

邑事多商榷，惟诗未暇论。
母慈催扇枕，父老谩攀辕。
新戌谋何地，初程宿某村。
西风有来雁，书札傥相存。
翌日约客有和者再用韵四首
魏了翁（宋代）

柳梢庭院杏花墙，尚记春风绕画梁。
二十四番花信尽，只余箫鼓卖餳香。
处士妻十首
刘克庄（宋代）

死无衾覆首，贫乃士之常。
妇谥为康子，何须问太常。
桃花菊
李新（宋代）

秋雨秋风夜，闲为桃菊吟。
任香飘涧水，回翠入篱金。
苦李自胡越，幽兰初腹心。
故山千里外，回首暝烟深。
公安送李二十九弟晋肃入蜀余下沔鄂
杜甫（唐代）

正解柴桑缆，仍看蜀道行。樯乌相背发，塞雁一行鸣。

南纪连铜柱，西江接锦城。凭将百钱卜，飘泊问君平。
送白少府送兵之陇右
高适（唐代）

践更登陇首，远别指临洮。
为问关山事，何如州县劳。
军容随赤羽，树色引青袍。
谁断单于臂，今年太白高。
仙人隐迹
吴洞明（宋代）

游人摩苍崖，满手闻异馨。
不垂身后芳，何以知仙灵。
织图二十四首·下蚕
楼璹（宋代）

谷雨无几日，谿山暖风高。
华蚕初破壳，落纸细于毛。
柔桑摘蝉翼，簌簌才容刀。
茅檐纸窗明，未觉眼力劳。
和毅甫惠茶相别
吕陶（宋代）

茶新诗亦新，垂贶及羁客。有味皆清真，无瑕可指摘。

陇西飘何依，湘水流自北。别后诵高吟，料公犹相忆。
赠四明余献之廷良
朱景英（清代）

意惬关飞动，今朝豁所思。异方同宴赏，到日自题诗。

才士得神秀，清襟照等夷。藏书问禹穴，舍此欲何之。
早梅芳
陈允平（宋代）

凤钗横，鸾带绕。独步鸳鸯沼。阑干斜倚，自打精神对花笑。贴衣琼佩冷，衫袜金莲小。卷香茵缥缈，舞袖称纤妙。

梦初成，欢未了。明日青门道。离云别雨，脉脉舞情画堂晓。柳边骄马去，翠阁空凝眺。渐春风、绿愁江上草。
织妇叹
谢翱（宋代）

待得𧔞蚕茧上丝，织成送女去还归。支机本是寒砧石，留取秋深自捣衣。
五言和杨乐道省中述怀
沈遘（宋代）

少小学书史，颇知道所存。功名谓陈迹，古人不复论。

既困乃干泽，羽翼何翩翻。初登群玉府，犹接文字言。

晚落司会廷，始从俗吏烦。朱墨事勾校，笞榜穷奸谖。

终日坐当案，曾不闻休番。旧学泯不讲，旧志兹益昏。

中悼素尚违，仰愧前修尊。去之未云果，荡尔何当返。

览君自警作，使我忘嚣袢。友道久寥阔，期君于此敦。
喜迁莺
曹宰（宋代）

皇都春早，正媚景霁色，融和时候。宿霭初收，祥烟新布，桃李满林惟绣。挺生圣朝哲辅，风采独居人右。世希有，看陈思名族，平阳革裔。

眷厚知已久，近辅名藩，符竹频分剖。一节趋朝，神京作镇，高掩昔年贤守。芝检异恩才下，玉笋清班须簉。寿龄远，与湖册同永，松椿同寿。
童丱须知 父子篇
史浩（宋代）

太易本空空，空中有太极。太极判二仪，万物斯生植。

天地为父判，万物为子息。人居万物群，最曰具灵识。

两家各生子，匪媒其可得。合礼成夫妻，相共孕英特。

方当妊娠初，疾呕不纳食。妻既日呻吟，夫亦日忧恻。

辛勤弥十月，存亡未可测。暨及震夙时，痛楚千万亿。

稍或失调护，沦胥在顷刻。幸尔见婴儿，欢色动颜色。

乳哺更携持，几年先用力。判实钟爱怜，父亦思诲饬。

资禀尚凡庸，视之如岐嶷。骄慢不率教，巧计为藏匿。

一语或中理，誇扬其肯默。葆养觊成人，庶几供子职。

提孩知爱亲，此情何可抑。冬温而夏凊，未足酬其德。

昏定而晨省，未足酬其德。三牲滋美味，未足酬其德。

四序纫华衣，未足酬其德。竭身至老死，未足酬其德。

碎身如糜粉，未足酬其德。男仕女有行，其常在亲侧。

悠然父判心，相望长相忆。问讯与馈遗，来往当如织。

口体所供奉，无问一钱直。亲苟未沾尝，享之宁敢即。

其有不安节，归省恨不亟。毋分嫡与继，存心何间忒。

虽或不我爱，其敢忘翼翼。王祥跃冰鱼，薛包恋门阈。

驭车骞忍寒，耕田舜引慝。于此坚至行，青史斯刊勒。

切勿使偏亲，索处萱堂北。富贵未解忧，天伦乃物则。

不应中道废，失性甘狂惑。呜呼霄壤间，孰有无亲国。

女子远外家，间隙成荆棘。男子听妇言，偏爱滋货殖。

礼容故背违，言辞苦凌逼。于义或参商，于物或吝啬。

劬劳保抱恩，总不存悃愊。亲老力已衰，欲竞知何克。

饮泣更包羞，烦冤满胸臆。父子情既离，万世恩之贼。

上帝实监临，天祸阴诛殛。世事每好还，子孙必凶愎。

嗟哉宇内人，身处礼义域。忍将君子行，轻以私意蚀。

受报方知改，岵屺嗟空陟。生徒伍禽兽，死则堕鬼蜮。

一念能回光，悖逆顿可熄。吾言虽鄙俚，万古为矜式。
白樱树
于邺（唐代）

记得花开雪满枝，和蜂和蝶带花移。

如今花落游蜂去，空作主人惆怅诗。
吴山人文徵、沈书记锡东饯之虎邱
龚自珍（清代）

一天幽怨欲谁谙，词客如云气正酣。我有箫心吹不得，落花风里别江南。
遣病十首
元稹（唐代）

服药备江瘴，四年方一疠。岂是药无功，伊予久留滞。

滞留人固薄，瘴久药难制。去日良已甘，归途奈无际。

弃置何所任，郑公怜我病。三十九万钱，资予养顽暝。

身贱杀何益，恩深报难罄。公其万千年，世有天之郑。

忆作孩稚初，健羡成人列。倦学厌日长，嬉游念佳节。

今来渐讳年，顿与前心别。白日速如飞，佳晨亦骚屑。

昔在痛饮场，憎人病辞醉。病来身怕酒，始悟他人意。

怕酒岂不闲，悲无少年气。传语少年儿，杯盘莫回避。

忆初头始白，昼夜惊一缕。渐及鬓与须，多来不能数。

壮年等闲过，过壮年已五。华发不再青，劳生竟何补。

在家非不病，有病心亦安。起居甥侄扶，药饵兄嫂看。

今病兄远路，道遥书信难。寄言娇小弟，莫作官家官。

燕巢官舍内，我尔俱为客。岁晚我独留，秋深尔安适。

风高翅羽垂，路远烟波隔。去去玉山岑，人间网罗窄。

檐宇夜来旷，暗知秋已生。卧悲衾簟冷，病觉支体轻。

炎昏岂不倦，时去聊自惊。浩叹终一夕，空堂天欲明。

秋依静处多，况乃凌晨趣。深竹蝉昼风，翠茸衫晓露。

庭莎病看长，林果闲知数。何以强健时，公门日劳骛。

朝结故乡念，暮作空堂寝。梦别泪亦流，啼痕暗横枕。

昔愁凭酒遣，今病安能饮。落尽秋槿花，离人病犹甚。
读书
陆游（宋代）

两眼欲读天下书，力虽不迨志有余。
千载欲追圣人徒，慷慨自有宁免愚？置书不读谈虚无，谁其始为此创疽？古时泽被禽与鱼，博施所以为唐虞。
正使老释有不诬，为我未免近杨朱。
高轩大旆塞路衢，台阁尊显来于于，安得禹皋日陈谟，沾濡四表无焦枯，坐令事业见真儒，老农不恨老耕鉏。
洞仙歌·旧交贫贱
辛弃疾（宋代）

旧交贫贱，太半成新贵。冠盖门前几行李。看匆匆西笑，争出山来，凭谁问，小草何如远志。
悠悠今古事。得丧乘除，暮四朝三又何异。任掀天勋业，冠古文章，有几个、笙歌晚岁。况满屋貂蝉未为荣，记裂土分茅，是公家世。
寄同年朱景渊通判八首
刘宰（宋代）

念昔从子游，金陵佳丽地。
幕府盛宾僚，东南称两尉。
子才清而通，我拙世无二。
栎社虽轮囷，灵根同晚岁。
汾晋间语
佚名（唐代）

欲作千箱主，问取黄金母。
过嶅阳
祝维诰（清代）

旅饭荒园罢，嶅山此路寻。车声下坡速，人影落桥深。

野日寒逾瘦，诸峰翠欲沈。客程嫌宿早，薄暮指蒙阴。
素上人为普贤办供过溪上需偈予曰与普贤有素不可无词乃作五偈遗之归山呈似道人一笑 其五
释慧空（宋代）

千邪堆里容开手，万毒丛中许夺标。不堕功勋夷险外，前头宝所即非遥。
题余君肃日严忍斋
五迈（宋代）

群肃吾良朋，天资秀而颖。
以忍名其斋，求余为序引。
余闻刃制心，共字谓之忍。
一忍宽百忧，百动归一静。
人心本至明，万善集虚境。
外物一障之，天真随晦泯。
意猿肆颉颃，气马浪驰骋。
以忍作防闲，如物有绳准。
贤养心学，最切是惩忿。
愚者一不校，鲁者三自省。
行行无取才，宜为夫子哂。
师德岂懦夫，见善必操秉。
唾面令自乾，可能愧不逞。
公艺忠考人，家法肃而整。
九世有盘盂，一字其要领。
愿子继自今，去过贵乎敏。
育德必体蒙，辨义真观井。
意融妄尽消，心清事亦省。
我少梁心气，近亦痛除屏。
作诗虽警君，且俗以自警。
秋日寄上晁春陵内翰五首 其五
卢楠（明代）

夙昔游帝京，雅志好弦歌。师旷调清徵，湘灵鼓云和。

一唱再三调，游鱼跃双波。调高和弥寡，返驾涉滹沱。

还顾望五原，杀气横嵯峨。誓欲扫龙庭，长驱出交河。

壮心忽不偕，白日空蹉跎。归来触罗网，伤哉可柰何。
失调名
张耒（宋代）

手把合欢彩索，殷勤微笑殢檀郎。低低告，不图系腕，图系人肠。
雨后望西山山色
姚斌敏（清代）

雨洗长空净，西郊日又西。云光天外落，山色马头低。

古增红泥塔，柴扉白石溪。无须寻栗里，长此结茅栖。
政和元年正月一日作
晁说之（宋代）

元年元日日甲子，从自汉历来有三。
总把皇恩调玉烛，今朝独更觉春酣。
菩萨蛮·西风又老潇湘树
赵师侠（宋代）

西风又老潇湘树。翩翩黄叶辞枝去。斜日淡云笼。溪山烟霭中。危阑闲独倚。縠浪连天际。残角起江城。书空征雁横。
病起见梅花有感四首
袁燮（宋代）

霜月交辉色愈明，风标高节圣之清。
谤观毫发无遗恨，始信名花集大成。
己丑正月二十四日避地盐楹入省坑存思庵和旧韵 其二
舒岳祥（宋代）

雪蕻羊羔白，菘芽栗肉黄。为谁端有此，正尔未能忘。

觉后心无愠，修来面有光。道人参妙趣，一炷石炉香。
涂中杂兴
李洪（宋代）

草间蟋蟀动秋吟，偏感羁栖旅念深。
功业岂关双鬓事，年来白处已通心。
雪中作
陆游（宋代）

竹折松僵鸟雀愁，闭门我亦拥貂裘。
已忘作赋游梁苑，但忆衔貂入蔡州。
属国餐毡真强项，翰林煮茗自风流。
明朝日暖君须记，更看青鸳玉半沟。
伐双谷
苏辙（宋代）

芳兰非不嘉，当门自宜锄。
矧此恶木阴，久妨长者车。
仆夫砺寻恶，告我日方除。
久持不忍意，柯条益扶疏。
植根虽云固，伐去曾须臾。
我涂虽不宽，出入自有余。
开门听还往，并纳贤与愚。
荒秽一朝尽，来者皆虚徐。
张近几仲有龙尾子石砚以铜剑易之
苏轼（宋代）

我家铜剑如赤蛇，君家石砚苍璧橢而洼。
君持我剑向何许，大明宫里玉佩鸣冲牙。
我得君砚亦安用，雪堂窗下尔雅笺虫虾。
二物与人初不异，飘落高下随风花。
蒯缑玉具皆外物，视草草玄无等差。
君不见秦赵城易璧，指图睨柱相矜夸。
又不见二生妾换马，骄鸣啜泣思其家。
不如无情两相与，永以为好譬之桃李与琼华。
江南柳·隋堤远
张先（宋代）

隋堤远，波急路尘轻。今古柳桥多送别，见人分袂亦愁生。何况多关情。
斜照后，新月上西城。城上楼高重倚望，愿身能似月亭亭，千里伴君行。
闻故园近日消息伤乱忧家杂成五首 其三
李慈铭（清代）

駴绝姚江秏，谁详倡乱因。赤丸斫文吏，白榛聚州民。

世变无完土，家危有老亲。谁令轻远役，日夕泪沾巾。
山中八景为友人赋 其七 观田耦耕
欧必元（明代）

昨检农书卜年，相传父老忻然。欲酿松花春酒，先种南山秫田。
閒居寡营忽忆关塞之游遂成七首 其一
李梦阳（明代）

牢落居庸道，苍茫六载还。开轩延汉使，对酒话燕山。

鸟道增新戍，天梯护上关。白城烟火切，锁钥未应闲。
焦山
孙宗彝（清代）

落潮泛舸未逡巡，面面青山似故人。殿阁当年悬日月，海天不夜识金银。

有情草树留书舍，无限烟波待钓缗。拂袖直须临绝顶，容城古碣亦嶙峋。
长台途中
唐仲友（宋代）

冲晓入山去，行行遵远途。
滩头横略彴，林表出浮图。
麦饭田家饷，松醪野店酤。
红尘自扰扰，心与白云孤。
书吴熙老醉杜甫像
林敏功（宋代）

清晨出寻酒家门，蹇驴破帽衣悬鹑。年年碧鸡坊下路，野梅官柳惯寻春。

酒钱有无俱醉倒，改罢新诗留腹稿。儿童拍手遮路衢，拾遗笑倩旁人扶。

百年风雅前无古，沈宋曹刘安足数。后来一字人难补，君莫笑渠作诗苦。
上楼参政
邵经国（宋代）

闻道先生欲挂冠，先生几日出长安。
去时莫待淋头雨，归日须防彻骨寒。
已遂平生多少志，莫令末路去留难。
二疏毕竟成何事，留取他年作画看。
鹊桥仙（席上赋七夕）
黄庭坚（宋代）

朱楼彩舫，浮瓜沈李，报答风光有处。一年尊酒暂时同，别泪作、有间晓雨。

鸳鸯机综，能令侬巧，也待乘槎仙去。若逢海上白头翁，共一访、痴牛騃女。
谢潘端叔惠红梅
楼钥（宋代）

坡翁着意赋三诗，谩说穠香已透肌。
若见此花应绝倒，惜君生晚不逢时。
留别赵大年并侄十七秀才
苏籀（宋代）

晋公宾佐选，英毅冠朝端。
三日拂冠剑，一时增羽翰。
世家存器质，国论伫图难。
从此抛经卷，青毡拜近官。
再酬元章
王十朋（宋代）

一尊方喜细论文，春草题诗又送君。手握管城言不尽，诗坛谁复将中军。
哀通人俘虏二首 其一
释元肇（宋代）

沙漠无春雪满天，不知旧岁与新年。如何化得身双翼，飞向南方学杜鹃。
去冬十二月与成父分袂于上饶春见于溧阳又见
赵蕃（宋代）

客里凡重见，天涯竟独归。
急难徒眷眷，离别倍依依。
夏木青围幄，春流绿染衣。
与俱端不恶，吾事故成迟。
宿荥阳甯氏园
苏辙（宋代）

喧卑背城市，旷荡临溪水。
车流溯绝壁，河润及桃李。
居人有佳思，过客得新喜。
中桥一回顾，欲入迷所自。
天门关
严遂成（清代）

一发谽谺路，摩天虎势蹲。豁崖排雁齿，纡磴蹙鱼鳞。

莽伏探丸地，鸡鸣载橐人。春秋严重闭，瓯脱是西邻。
陈家冈
方回（元代）

倦马鞍鞯破，傭奴糗茹陈。
不为终老计，犹作远行身。
惶惑逢岐路，迟留俟过人。
经时无可问，极目尽荆榛。
徒相逢
曹邺（唐代）

江边野花不须采，梁头野燕不用亲。

西施本是越溪女，承恩不荐越溪人。
木渠
郑獬（宋代）

木渠远自西山来，下溉万顷民间田。
谁谓一石泥数斗，直是万顷黄金钱。
去年出谷借牛耕，今年买牛车连连。
须知人力夺造化，膏雨不如山下泉。
雷公不用苦震怒，且放乖龙閒处眠。
安得木渠通万里，坐令四海成丰年。
和谢参政卜宅
曹勋（宋代）

数篇隃寄梵王宫，玉立高寒并两峰。
亹亹诗章烦护惜，时时情话忆过从。
雪残苍岭野云暗，花着疏梅春意浓。
它日庵居定相奉，半山松竹更谁容。
行次蟒沟
多隆阿（清代）

怪底晴光别样新，昨宵微雨浥浮尘。青帘近杏三分艳，绿水迎浮四壁春。

小店难居偏有酒，野蔬堪采尚无人。村农时憩田塍畔，细草茸茸当坐茵。
偈二十二首
释子淳（宋代）

七佛前前旷路赊，碧琉璃界锁蟾华。
披衣出户更犹永，撒手还家日未斜。
永遇乐·东坡生日社集，题孙雪居画笠屐图
夏孙桐（清代）

绍圣孤臣，儋州迁客，遗貌千古。垫雨冲烟，翛然野服，想行歌还住。

春婆闲话，黎童笑逐，漫识远游章甫。问荒庵，桄榔绿暗，憩棠到今存否。

坐朝雅集，南飞招鹤，同荐瓣香尊俎。杖履人间，春风长在，红映疏梅庑。

南薰清秘，沧桑零落，宝笈不堪重数。且摩挲，东皋妙墨，蠹芸爱护。
白云峡
范成大（宋代）

双溪疑从银汉下，我欲穷源问仙舍。
飞澜溅沫漱篮舆，却望两崖天一罅。
疏疏暑雨滑危梯，策策山风掖高驾。
幽寻险绝太奇生，莫笑退之号太华。
题龙氏龙州书馆
王英（唐代）

幽居如杜曲，松竹旧时栽。
溪路随花入，柴门傍水开。
风来书帙散，月出棹歌回。
还共王乔辈，吹箫坐紫苔。
次韵明仲幽居春来十首
刘子翚（宋代）

蒲团宴坐若还家，罗縠如空了不庶。
可春风摇得我，兰芳轻噀淡黄芽。
赤壁赋中四句·取之无禁
陈普（宋代）

竹声梅影芰荷香，满檐连车不是贓。
无奈浮云并粪土，百年瞬息万人忙。
复古亭
刘摰（宋代）

功大文雄岁月深，巍然高碣字生金。台池得与吾民共，谁识邦家复古心。
道院偶成二首 其二
叶茵（宋代）

柳长柔丝草长芽，随时委化答年华。呼来便了能酤酒，抱去添丁共看花。

忧世中宵心耿耿，题春半壁字斜斜。江湖风月今犹昔，能学龟蒙有几家。
赠草堂宗密上人
白居易（唐代）

吾师道与佛相应，念念无为法法能。口藏宣传十二部，

心台照耀百千灯。尽离文字非中道，长住虚空是小乘。

少有人知菩萨行，世间只是重高僧。
偈颂一百零三首 其八十三
释月涧（宋代）

水盈万壑，叶落三秋。渔板一声飞野鸭，长空极目思悠悠。

堪笑当年马大师，无端杻著百丈鼻，直至如今痛不休。
春日行
黄媛贞（清代）

蝶粉蜂黄春习习，无言立在栏干侧。情怀不胜风日香，离别那堪杨柳色。

花飞花飞飞若何，美人红泪沾香罗。天路苍茫不可涉，水潗潗兮山峨峨。
次韵汉卿舅即事
范成大（宋代）

风卷南枝一夜休，孤芳宁肯为人留？
淡妆素服真成梦，落月横参各自愁。
送光兄之百丈兼呈山中禅师以当书矣 其二
释慧空（宋代）

生涯一物无，坐对方来客。有问不违伊，向道庭前柏。
再来常州昭礼出示虞山往来诗卷先是昭礼与予共载昭礼上虞山予过溧阳昭礼有诗次韵
赵蕃（宋代）

舟人厌牵挽，我辈乐萦纡。晨起愁分背，逢人屡问涂。

看君著屐进，雅胜折腰趋。此段真高迈，诗中不可无。
由云梯下趋壁立岩遂循桃花涧至总岩
董澄镜（清代）

浮山若浮云，梗寄沧江滨。坤舆辟句秘，洞壑清且真。

绝顶窥天池，青光摇奫沦。石理成芙蕖，閟此万古春。

岌岌绕云梯，竦步趋嶙刚。循岩百折下，苔滑铺绿茵。

蹈险学猱掷，扪石疑鳞皴。梵宇何窈窕，风扫无纤尘。

连云既贡巧，壁立尤趁人。左旋复右转，曲径环风轮。

涧道拟桃源，飞流纡长绅。相将至总岩，妙绝如有神。

石穴成蜂房，玲珑无比伦。错出不胜指，骇愕嗟奇珍。

崖窟象无定，造作曲洪钧。怪此石众夥，万新无一陈。

晨兴至曛黑，攀陟忘艰辛。山灵应有缘，我欲问前因。
别离情所钟十二章章四句送定叟弟之官严陵 其七
张栻（宋代）

义路本如砥，利径剧羊肠。何以书子绅，世德不可忘。
京城元夕
王同祖（宋代）

鼓吹喧喧月色新，天街灯火夜通晨。
玉皇不赐传柑宴，散与千门万户春。
寄林子真秀才
张璧娘（明代）

黄消鹅子翠消鸦，簟拂层冰帐九华。
裙缕褪来腰束素，钏金松尽臂缠纱。
床前弱态眠新柳，枕上回鬟压落花。
不信登墙人似玉，断肠空盼宋东家。
云外峰
程之鵔（清代）

飘渺离奇峙碧空，浑疑云外复云中。杜鹃开向春光后，烧遍峰头万树红。
满江红·千里酸风
刘将孙（宋代）

千里酸风，茂陵客、咸阳古道。宫门夜、马嘶无迹，东关云晓。牵上魏车将汉月，忆君清泪知多少。怅土花、三十六宫墙，秋风袅。浥露兰，啼痕绕。画阑桂，雕香早。便天还知道，和天也老。独出携盘谁送客，刘郎陵上烟迷草。悄渭城、已远月荒凉，波声小。
再和二首
刘克庄（宋代）

少小从军事袴鞾，只今庙算主通和。
胡来复去兔三窟，民散未收蜂一窝。
病觉风光于我薄，老知书册误人多。
罪言著就深藏取，自笑狂生壮志蹉。
如梦令 其三 掬水月在手
夏言（明代）

宝镜碧空才展。玉指银盘新盥。孤影落清波，欲把广寒抟转。

休叹。休叹。人与嫦娥不远。
同年刘辰告妻易氏挽词
周必大（宋代）

曾师班女颂兄功，何意安仁悼德宫。
围解鸰原芳誉远，尘昏鸾镜玉容空。
萧骚风棘悲诸子，寂寞笙歌泣舞童。
莫讶无从出衰涕，良人契合四般同。
湘夫人祠
太易（唐代）

灵祠古木合，波飏大江濆。未作湘南雨，知为何处云。

苔痕涩珠履，草色妒罗裙。妙鼓彤云瑟，羁臣不可闻。
蓦山溪
仲殊（宋代）

年芳已远，凉夏疏疏雨。菊占此时开，背佳期、清秋何处。滴成金豆，弹破栗文圆，临水槛，倚风亭，全胜东篱暮。茱萸未结，谁是多情侣。菖叶与葵花，也相饶、也□羞妒。主人著意，何必念登高，浮酒面，解烦襟，消尽当筵暑。
至正壬辰九月十二日过玉山草堂留别山中诸公
周砥（元代）

五陵豪英不足畏，丹徒布衣那可轻。万事岂皆合天道，偶然遇之亦成名。

我今困乏穷谷底，青云之志何由平。愁来饮酒一百杯，拔剑高歌泪如倾。

歌声悲壮君试闻，江汉茫茫气欲吞。附凤骑龙岂难事，屠狗脍牛何足论。

诸君古乡旧知己，会面那得无欢言。平生心事难尽道，且复痛饮花下樽。

明当大醉楼船上，横吹玉笛过吴门。
上古之什补亡训传十三章。十月之郊一章
顾况（唐代）

（十月之郊，造公室也。君子居公室，当思布德行化焉。）

十月之郊，群木肇生。阳潜地中，舒达句萌。曀其蔚兮，

不可以游息。乃熂蒺藜，乃夷荆棘，乃繇彼曲直，

匠氏度思。登斧以时，泽梁蓁蓁。无或夭枝，有巨根蒂。

生混茫际，呼吸群籁。万人挥斤，坎坎有厉。陆迁水济，

百力殚弊。审方面势，姑博其制，作为公室。公室既成，

御燥湿风日。栋之斯厚，榱之斯密。如翼于飞，

如鳞栉比。缭以周墉。墄以崇阶。俯而望之，

矗与云齐。eF砆碔砆，藻井旋题。丹素之燝兮，

椒桂之馥兮。高阁高阁，珠缀结络。金铺烂若，

不集于鸟雀。绘事告毕，宾筵秩秩，乃命旨酒琴瑟。

琴瑟在堂，莫不静谧。周环掩辟，仰不漏日。冬日严凝。

言纳其阳，和风载升。夏日郁蒸，言用于阴，凉风飒兴。

有匪君子，自贤不已，乃梦乘舟，乃梦乘车。梦人占之，

更爽其居。炎炎则移，皎皎则亏。木实之繁兮，

明年息枝。爰处若思，胡宁不尔思。
春贴子词·太皇太后阁六首
司马光（宋代）

庆寿风烟接未央，飞楼复道郁相望。
春来无以销长日，闲取经书教小生。
酬答复州叶教授
项安世（宋代）

先生来赴泮林期，正是寻花问柳时。
偷把春风舞雩曲，蒹葭江上避人吹。
己酉秋夕，有怀王实所，与时炅儿同留南雍
李鹏翀（明代）

兀坐新秋思不禁，客无同调夜阴阴。此行恨不偕余往，今夕还多忆子心。

天涯明月遥相对，眼底秋花不共簪。欲慰远怀无别望，南楼早晚听鸿音。
忆母
殷奎（明代）

底事别离苦，忽当贫贱年。晨昏三载隔，梦寐五更连。

老泪寒灯下，愁容暗镜前。此冤无乃酷，焉得问高天。
句
马纯（宋代）

勋业簿中频点检，只添白发与苍颜。